ధరల్ని పట్టించుకోకుంటే ఎలా!
- అందుకే వృద్ధి కోసం వడ్డీరేట్లు తగ్గించలేదు: ఉర్జిత్‌
ముంబయి: వృద్ధి రేటును నిలబెట్టుకొనే ప్రయత్నంలో ధరల పెరుగుదలను పట్టించుకోకుండా కీలక నిర్ణయాలు తీసుకోవడం సరికాదని భారతీయ రిజర్వు బ్యాంకు (ఆర్‌బీఐ) గవర్నర్‌ ఉర్జిత్‌ పటేల్‌ అభిప్రాయపడ్డారు. ఇటీవల సమావేశమైన పరపతి విధాన కమిటీ (ఎంపీసీ) కీలక వడ్డీరేట్లను యథాతథంగా ఉంచుతూ నిర్ణయం తీసుకోవడాన్ని ఆయన సమర్థించుకున్నారు. సోమవారం పటేల్‌ ఇక్కడ ఒక వార్తా పత్రిక వారితో మాట్లాడుతూ వృద్ధిరేటును పెంపొందించడమే ఎంపీసీ ప్రతీ పథకం పరమావధి అని అన్నారు. ఇటీవలి కాలంలో వృద్ధి మందగించడంతో ఆర్‌బీఐ వడ్డీరేట్లు సవరిస్తుందన్న భావన చాలా వర్గాల్లో వ్యక్తమైందని ఆయన అన్నారు. అయితే కొన్ని ప్రత్యేక పరిస్థితుల మూలంగా కుంగిన వృద్ధిని నిలబెట్టుకొనేందుకు ద్రవ్యోల్బణాన్ని పక్కనబెట్టి నిర్ణయాలు తీసుకోవడం సరికాదని తాము భావించినట్టుగా తెలిపారు. తమ తాజా అంచనాల ప్రకారం మూడు లేదా నాలుగో త్రైమాసికాల్లో వృద్ధి పుంజుకోని 7 శాతానికి ఎగువన నమోదయ్యే అవకాశం ఉన్నట్టుగా ఆయన పేర్కొన్నారు. ఇదే సమయంలో ద్రవ్యోల్బణం కోసం పాకులాడుతూ వృద్ధిని వదిలేయకుండా జాగ్రత్త వహించాల్సిన బాధ్యతా తమపైన ఉందని ఆయన వివరించారు.
మీ స్నేహితులకు రికమెండ్ చెయ్యండి